Millioner til medlemmerne trods lille advokatregning - HK
Millioner til medlemmerne trods lille advokatregning
(direkte link: http://www.hk.dk/aktuelt/nyheder/2013/01/24/millioner-til-medlemmerne-trods-lille-advokatregning)
24. januar 2013 | HK Stat | Tom Gotfred
Langt hovedparten af de 71 millioner kroner, HK Stat hentede hjem til medlemmerne i form af løn og erstatninger i 2012, blev forhandlet på plads med arbejdsgiverne uden brug af advokater.
Skrappe advokater er gode at have på sin side, når en sag ender i retten. Men faglige tvister, der forliges i mindelighed og uden dyrt advokatblæk på aftalerne, er heller ikke at foragte. Det viser nye tal for de sager, HK Stat har afsluttet for medlemmerne i 2012.
Medarbejdere fra fagforeningens lokale afdelinger og hovedkontor skaffede medlemmerne godt 71 millioner kroner i løn, erstatninger og feriegodtgørelse i løbet af et år med i alt 245 sager. Kun i otte af sagerne blev det nødvendigt at bruge penge på advokatbistand og bringe sagerne til afgørelse ved domstole eller voldgifter.
De øvrige sager lykkedes det at forlige ved møder mellem fagforeningens medarbejdere og de implicerede statslige arbejdsgivere.
»Vi er meget tilfredse med, at det faktisk har været muligt at afslutte så mange sager uden at skulle kalde på advokater til at klare ærterne,« siger Tina Green, der er faglig chef i HK Stat.
God vilje og konkrete løsninger
I HK’s to private sektorer, Handel og Privat, blev en langt større del af sagerne afsluttet med hjælp fra advokater.
»Det er selvfølgelig en faktor for muligheden for at indgå et forlig, at det i staten ikke er ledernes ’egne‘ penge, der forhandles om, når der opstår uenigheder om overenskomsten. Til sammenligning med det private erhvervsliv, hvor det ofte er ejerne af virksomheden, der deltager i forhandlingerne. Men vores statistik viser også, at god vilje fra begge sider af bordet giver hurtige og konkrete løsninger på uenigheder om løn- og arbejdsvilkår,« siger Tina Green.
Hun tilføjer, at de mange forligte sager og de tilhørende erstatningsbeløb er et helt kontant udtryk for, at det betaler sig at være med i den rigtige fagforening.
581 millioner i alt
I alt 5.466 sager tog HK sig af for medlemmerne i 2012, enten via forbundets ansættelsesretsafdeling, ved brug af advokater eller afgjort i mindelighed. Tilsammen indbragte disse sager tæt på 581 millioner kroner til medlemmerne. Heraf var godt 50 millioner kroner feriegodtgørelse.